Aritmetik

Say aritmetik odino aritmetika et sakey ya manunan sanga na matematika ya manaaral na saray operasyon na bilang a singa say panagdagdag, panagbawas, panagparakel, tan panagbiigan. Diad mas malaknab a pantalos, kaiba met ed saya so exponentiation, extraction na roots, tan pangala na logaritmo.


Saray sistema na aritmetika et nayarin nibiig base ed klase na numero ya uusaren da. Say integer arithmetic et nipaakar ed kalkulasyon ya walay positibo tan negatibon integer. Say aritmetika na rational number et mangilalanor na operasyon ed saray fraction na integer. Say real number arithmetic et nipaakar ed kalkulasyon ya walay totoon bilang, ya kaiba iray rasyonal tan irasyonal ya bilang.

Say sananey nin pandumaan et base ed sistema na bilang ya uusaren pian nagawaan iray kalkulasyon. Say decimal arithmetic so sankabaloan. Uusaren to ray manunan numero manlapud 0 anggad 9 tan saray kombinasyon da pian nibalikas iray numero. Say binary arithmetic, diad pidumaan, et uusaren na karaklan ya computer tan irerepresenta to ray numero bilang kombinasyon na saray manunan numero ya 0 tan 1. Say computer arithmetic et nipaakar ed saray detalye na pangiyaplika na binary arithmetic ed saray kompyuter. Arum a sistema na aritmetika so mankikimey ed saray bengatla ed matematika nilikud ed saray numero, a singa say interval arithmetic tan matrix arithmetic.

Saray operasyon ed aritmetika so manunan sengegan na dakel a sanga na matematika, a singa say alhebra, kalkulo, tan estadistika. Pareho so papel da ed saray siensia, singa say pisika tan ekonomya. Say aritmetika et walad dakel ya aspekto na inagew-agew a bilay, alimbawa, pian nakalkula so pananguman legan ya mansasaliw odino pian naasikaso so personal a kuarta. Sakey iya ed saray sankaunaan ya klase na edukasyon ed matematika ya naeksperiensya na saray estudyante. Say pundasyon na pakatebek tan konsepto to et aaralen na sikolohiya tan pilosopiya.